ORDE do 2 de outubro de 1996 pola que se modifica a do 26 de febreiro de 1996, pola que se aproba o Regulamento de funcionamento do Consello Asesor de Telecomunicacións e Audiovisual de Galicia.
CONSELLERÍA DE CULTURA E COMUNICACIÓN SOCIAL — I. DISPOSICIÓNS XERAIS — 15/11/1996

O Decreto 354/1996, do 19 de setembro, polo que se modifica o Decreto 307/1995, do 13 de xullo, polo que se crea o Consello Asesor de Telecomunicacións e Audiovisual de Galicia e se establece a súa composición e o seu réxime de funcionamento, obriga a modificar parcialmente a Orde do 26 de febreiro de 1996, pola que se aproba o Regulamento de funcionamento do Consello Asesor de Telecomunicacións e Audiovisual de Galicia. Adscríbese, sen prexuízo da súa independencia funcional, á Consellería de Cultura e Comunicación Social, a través da Dirección Xeral de Medios de Comunicación Social e Audiovisual.
Na súa virtude, e en uso das facultades outorgadas ó conselleiro de Cultura e Comunicación Social pola disposición derradeira primeira do Decreto 354/1996, do 19 de setembro,
DISPOÑO:
Artigo 1º
Modifícase o artigo 9º da Orde do 26 de febreiro de 1996, que queda redactado da seguinte forma:
«Artigo 9º.-Atribucións do vicepresidente terceiro.
1. Substitúí-lo vicepresidente segundo en caso de vacante, ausencia, enfermidade u outra causa legal.
2. Auxilia-lo vicepresidente primeiro e segundo no desempeño das súas funcións.
3. Exerce-las facultades dos vocais que se enumeran no artigo 11º.
4. Desempeña-las funcións que o vicepresidente primeiro e segundo lle deleguen.
Os vicepresidentes cesarán nas súas funcións cando cesen no cargo que os faculta para formar parte do Consello Asesor, a teor do que dispón no artigo 3 do Decreto 354/1996, do 19 de setembro».
Artigo 2º
Modifícase o artigo 14º da Orde do 26 de febreiro de 1996, que queda redactado da seguinte forma:
«Artigo 14º.-Natureza.
Ó secretario, que será un funcionario da Consellería de Cultura e Comunicación Social, correspóndelle a Dirección da Secretaría do Consello, como órgano permanente de asistencia e apoio ó Consello.
O secretario exercerá de secretario do Pleno e da Comisión Permanente, e poderá asistir ás reunións das ponencias».
Artigo 3º
Modifícase o artigo 17º da Orde do 26 de febreiro de 1996, que queda redactado da seguinte forma:
«Artigo 17º.-Colaboradores do secretario.
O secretario será auxiliado, no labor preparatorio das actuacións do Consello, polo secretario suplente e o persoal da Consellería de Cultura e Comunicación Social».
Artigo 4º
Modifícase o artigo 18º.1 da Orde do 26 de febreiro de 1996, que queda redactado da seguinte forma:
«Artigo 18º.-Secretario suplente.
1. O secretario suplente será designado polo presidente entre funcionarios da Consellería de Cultura e Comunicación Social.
2. O secretario suplente substituirá o secretario en caso de vacante, ausencia, enfermidade o outra causa legal.
3. O secretario suplente exercerá as funcións de auxilio e apoio ó secretario no desempeño de tódalas súas facetas».
Artigo 5º
Modifícase o artigo 31º.10 do capitulo VI, comisión permanente, da Orde do 26 de febreiro de 1996, que queda redactado da seguinte forma:
«Artigo 31º.-Funcións.
10. Estudiar e informar sobre a modificación ou revisión do Regulamento de funcionamento do Consello, podendo propoñer ó Pleno a emisión de informe ó respecto».
Artigo 6º
Modifícase o artigo 43º.3 do capítulo VIII, Secretaría do Consello, da Orde do 26 de febreiro de 1996, que queda redactado da seguinte forma:
«Artigo 43º.-Natureza e composición.
3. Os funcionarios da Consellería de Cultura e Comunicación Social que se lle asignen».
Disposición derradeira
A presente orde entrará en vigor o día seguinte da súa publicación no Diario Oficial de Galicia.
Santiago de Compostela, 2 de outubro de 1996.
Jesús Pérez Varela
Conselleiro de Cultura e Comunicación Social
8312